ai4bharat/Pralekha huggingface dataset:
স্বাস্থ্যওপরিবারকল্যাণমন্ত্রক
ট্রমা সেন্টার
নয়াদিল্লি, ১৯ জুলাই, ২০১৯
জাতীয় সড়কের ধারে সরকারি হাসপাতালগুলিতে ট্রমা কেয়ারের সুবিধা বৃদ্ধির কর্মসূচির অঙ্গ হিসেবে কেন্দ্রীয় সরকার একাদশ পঞ্চবার্ষিকী পরিকল্পনায় ১১৬টি এবং দ্বাদশ পঞ্চবার্ষিকী পরিকল্পনায় ৮৫টি ট্রমা সেন্টার গড়ে তুলছে। এই ১১৬টি ট্রমা কেয়ার সেন্টারের জন্য ৪৬১.৮৮৩৭ কোটি এবং ৮৫টি ট্রমা সেন্টারের জন্য ২৬৯.১২৯৬ কোটি টাকা মঞ্জুর করেছে কেন্দ্র।
দশম পঞ্চবার্ষিকী পরিকল্পনায় সরকারি হাসপাতালগুলিতে জরুরি পরিষেবাকে আরও বেশি শক্তিশালী করে তুলতে পাইলট প্রকল্প হিসেবে পাটনার বিক্রম রেফারাল সেন্টারের জন্য ১.৫ কোটি টাকা আর্থিক সাহায্য দেওয়া হয়েছিল। বিহার সরকার জানিয়েছে ২০০৪ সালেই পাটনাতে ৬ বেডের এই ট্রমা সেন্টার গড়ে তোলা হয়েছে।
একাদশ পঞ্চবার্ষিকী পরিকল্পনায় সরকারি হাসপাতালে ৯টি ট্রমা কেয়ার সেন্টার গড়ে তোলা জন্য বিহার সরকার কেন্দ্রের কাছে প্রস্তাব জমা দিয়েছে। কৃষ্ণগঞ্জ সরকারি হাসপাতাল, পূর্ণিয়া জেলা হাসপাতাল, মাধেপুরা সরকারি হাসপাতাল, দারভাঙ্গা মেডিকেল কলেজ হাসপাতাল, মজফ্ফরপুরের এসকে মেডিকেল কলেজ হাসপাতাল, গোপালগাঁ সরকারি হাসপাতাল, ঝাঁঝাঁপুর সরকারি হাসপাতাল, সাসারাম সদর হাসপাতাল, গয়ার এএন মগধ মেডিকেল কলেজ হাসপাতালে এই ট্রমা সেন্টারগুলি গড়ে তোলা হবে। এই হাসপাতালগুলিত ট্রমা সেন্টার গড়ে তোলার প্রস্তাব অনুমদিত হয়েছে। প্রথম দফায় এই ট্রমা সেন্টারগুলি গড়ে তোলার জন্য বরাদ্দ বৃদ্ধি করে ৬.৪৫ কোটি টাকা মঞ্জুর করা হয়েছে।
লোকসভায় আজ এক প্রশ্নের লিখিত জবাবে এই তথ্য জানান কেন্দ্রীয় স্বাস্হ্য ও পরিবারকল্যাণ প্রতিমন্ত্রী শ্রী অশ্বিনী কুমার চৌবে।
CG/SS/NS
(Visitor Counter : 120
বিজ্ঞানওপ্রযুক্তিমন্ত্রক
কোভিড সংক্রমণ আটকাতে ভাইরাস প্রতিরোধী আস্তরণ
নতুন দিল্লি, ২৩ এপ্রিল, ২০২০
ফরিদাবাদের রিজিওনাল সেন্টার ফর বায়োটেকনোলজি -র একদল গবেষক, কোভিড – ১৯ এর সংক্রমণ আটকাতে ভাইরাস প্রতিরোধী আস্তরণ তৈরির বিষয়ে গবেষণা চালাচ্ছে। এই কাজে ট্রানজিশনাল হেলথ সায়েন্স এন্ড টেকনোলজি ইনস্টিটিউট  –এর ড. মিলন সুরজিৎ এবং আইআইটি – দিল্লির বস্ত্র প্রযুক্তি শাখার ড. সম্রাট মুখোপাধ্যায় সাহায্য করছেন।
গবেষকরা একটি মাইক্রোবিয়াল প্রতিরোধী উপাদান তৈরি করার চেষ্টা চালাচ্ছেন যেটি জীবাণুর মেমব্রেনকে ধ্বংস করতে পারে। এই উপাদানটি কাঁচ, প্লাস্টিক এবং সুতি, নাইলন ও পলিস্টারের মতো কাপড়ের ওপর লাগিয়ে দেওয়া হবে। যার ফলে ভাইরাসগুলো ঐ আস্তরণে আটকে যাবে এবং আর সংক্রমিত হতে পারবে না। কারণ দেখা গেছে কোভিড-১৯ ভাইরাস এইসব জায়গায় অনেকক্ষণ সক্রিয় থাকে।
গবেষকরা এই ভাইরাসের সংক্রমণ চিহ্নিত করার জন্যও নানা রকম উদ্যোগ নিয়েছেন। এর মধ্যে রয়েছে, আরএনএ পলিমেরাস, আরএনএ হেলিকেস এবং এক্সওরিবনুক্লিস যৌগ নির্ভর ক্রিয়াকলাপ থেকে কোভিড-১৯ ভাইরাসের শনাক্তকরণ প্রক্রিয়া।
(CG/CB/SFS
বৈদ্যুতিন ও তথ্যপ্রযুক্তি মন্ত্রক
আজাদি কা ডিজিটাল মহোৎসব : কৃত্রিম মেধার সাহায্যে ভাষাগত ও সাক্ষরতার বিভিন্ন বাধাকে দূর করা সম্ভব
নয়াদিল্লি, ১ ডিসেম্বর, ২০২১
আজাদি কা ডিজিটাল মহোৎসব সপ্তাহ ২৯শে নভেম্বর থেকে ৫ই ডিসেম্বর উদযাপিত হচ্ছে। সপ্তাহের দ্বিতীয় দিনে ৩০শে নভেম্বর দ্বিতীয়ার্ধে কৃত্রিম মেধা, ব্লকচেন,ড্রোন, জিওস্পেসের মত অত্যাধুনিক প্রযুক্তি” শীর্ষক একটি আলোচনা চক্রের আয়োজন করা হয়। সর্বাঙ্গীন উন্নয়ন এবং সকলের ক্ষমতায়ণের মতো সামাজিক পরিবর্তন আনতে কৃত্রিম মেধা গুরুত্বপূর্ণ ভূমিকা পালন করতে পারে। প্রধানমন্ত্রীর আত্মনির্ভর ভারতের স্বপ্ন পূরণে ডিজিটাল ইন্ডিয়া একটি গুরুত্বপূর্ণ উপাদান, যেখানে দেশের নাগরিকদের বিপুল সম্ভাবনা প্রযুক্তির মাধ্যমে প্রকাশিত হয় এবং মানুষের জীবনযাত্রার মানোন্নয়নের সর্বাত্মক বিকাশ নিশ্চিত হয়।
এনইজিডি-র সভাপতি ও মুখ্য কার্যনির্বাহী আধিকারিক শ্রী অভিষেক সিং সামাজিক উন্নয়নে ডিজিটাল ইন্ডিয়ার যথাযথ প্রয়োগের কথা উল্লেখ করেন। কেন্দ্র, বিভিন্ন শিল্প সংস্থা ও শিক্ষা প্রতিষ্ঠান অত্যাধুনিক প্রযুক্তি প্রয়োগে কি কি উদ্যোগ নিয়েছে সে বিষয়ে তিনি বিস্তারিতভাবে জানিয়েছেন। এনআইসি-র মহানির্দেশক ডঃ নীতা ভার্মা কৃত্রিম মেধার তাৎপর্য ও সম্ভাবনার কথা উল্লেখ করে বলেন, ভারতের মতো বিশাল দেশে সাক্ষরতার অভাব ও বিভিন্ন ভাষার কারণে যে সমস্যা তৈরি হয় তার থেকে বেরিয়ে আসার জন্য কৃত্রিম মেধা গুরুত্বপূর্ণ ভূমিকা পালন করতে পারে। এই প্রসঙ্গে তিনি কোভিড-১৯ মহামারীর সময় কৃত্রিম মেধার সাহায্যে প্রয়োজনীয় তথ্য সংগ্রহের প্রসঙ্গও উল্লেখ করেন। কিভাবে এনআইসি ২০১৯ সালে কৃত্রিম মেধা সংক্রান্ত উৎকর্ষকেন্দ্র গড়ে তুলেছে, সেই প্রসঙ্গ উল্লেখ করে ডঃ ভার্মা বলেন, প্রশাসনিক কাজে কৃত্রিম মেধার ব্যবহার নিয়ে এখানে পরীক্ষানিরীক্ষা চলছে। স্বচ্ছ ভারত আর্বান মিশন, বিভিন্ন তথ্য যাচাই, ড্রাইভিং লাইসেন্সের পুনর্নবীকরণ, হারিয়ে যাওয়া শিশুদের উদ্ধারের মতো বিভিন্ন প্রশাসনিক কাজে কৃত্রিম মেধার সাহায্যে গতি এসেছে।
ইন্ডিহুড-এর প্রতিষ্ঠাতা ডঃ ললিতেশ কাটরাগাড্ডা ভিডিও কনফারেন্সের মাধ্যমে সম্মেলনে যোগ দেন। তিনি ২০২১ সালের নতুন ভারত মানচিত্র নীতির ব্যাখ্যা করেন। কৃত্রিম মেধা ও ডেটা সায়েন্সের সাহায্যে বিভিন্ন তথ্য সংগ্রহ করার ফলে প্রশাসনিক কাজে কিভাবে সুবিধা হয়, সেই প্রসঙ্গটি ডঃ কাটরাগাড্ডা তাঁর ভাষণে উল্লেখ করেন। আমাদের দেশে বেশিরভাগ ক্ষুদ্র চাষীদের ১-২ একর জমি থাকে যার বাজার দর ২০ লক্ষ টাকার বেশি নয়। কিন্তু, এইসব কৃষকরা যখন ৩০-৪০ হাজার টাকা ঋণের আবেদন করেন, তখন তাঁদের নানা সমস্যায় পড়তে হয়। অত্যাধুনিক মানচিত্র পদ্ধতির মাধ্যমে বর্তমানে এই সমস্যার সমাধান করা হচ্ছে।
উত্তরাখণ্ডের টেলিকম আইজি ও ভিজিল্যান্স ডিরেক্টর শ্রী অমিত সিনহা সে রাজ্যে ড্রোন অ্যাপ্লিকেশন রিসার্চ সেন্টার-এর কথা উল্লেখ করেন। উত্তরাখন্ডে চামোলিতে হিমবাহের কারণে প্রাকৃতিক বিপর্যয়ে ড্রোন উদ্ধারকাজে কিভাবে সাহায্য করেছে সে বিষয়ে তিনি বিস্তারিত জানিয়েছেন। আইআইটি কানপুরের অধ্যাপক মণীন্দ্র আগরওয়াল তাঁর ভাষণে ব্লকচেন সম্পর্কে মানুষের মধ্যে ভ্রান্ত ধারণার কথা উল্লেখ করেন। তিনি বলেন, ব্লকচেন শুধুমাত্র ক্রিপ্টোকারেন্সির সঙ্গে যুক্ত নয়। জমির মালিকানা এবং ডিজিটাল পদ্ধতিতে জমির রেকর্ড রাখার ক্ষেত্রে ব্লকচেন গুরুত্বপূর্ণ ভূমিকা পালন করতে পারবে। ব্লকচেন-এর সাহায্যে অপরাধীদের তথ্যভাণ্ডার তৈরির কাজ করা সহজ হয়। অনুষ্ঠানে ওয়াধওয়ানি এআই সংস্থার সলিউশন্স অ্যান্ড অপারেশন্স শাখার প্রধান শ্রী শেখর শিবসুব্রহ্মনিয়ন বলেন, কৃত্রিম মেধাভিত্তিক বিভিন্ন উদ্যোগের ফলে বর্তমানে যথাযথভাবে নানা জটিল সমস্যার মোকাবিলা করা সম্ভব। এর সাহায্যে মানুষের মধ্যে আস্থা অর্জন করা যায়।
CG/CB/DM/
(Visitor Counter : 139
সামাজিকন্যায়ওক্ষমতায়নমন্ত্রক
গুজরাটের জামনগরে, 'সামাজিক অধিকারিতা শিবিরে' আগামিকাল ৩৮০৫ জন দিব্যাঙ্গ ব্যক্তির হাতে সহায়ক সামগ্রী তুলে দেওয়া হবে
নতুন দিল্লী,১৯ শে জুন ২০২১
গুজরাটের জামনগরে ব্লক ও পঞ্চায়েত স্তরে কোভিড-১৯ এর নিয়মবিধি মেনে, 'সামাজিক অধিকারিতা শিবিরে' আগামিকাল ৩৮০৫ জন দিব্যাঙ্গ ব্যক্তির হাতে বিনামূল্যে ৬২২৫ টি সহায়ক সামগ্রী তুলে দেওয়া হবে। যার মূল্য ৩ কোটি ৫৭ লক্ষ টাকা।
ভারত সরকারের সামাজিক ন্যায় ও ক্ষমতায়ন মন্ত্রকের এডিআইপি প্রকল্পের অধীনে জেলা প্রশাসনের দিব্যাঙ্গ ব্যক্তিদের সহায়ক সামগ্রী বন্টন এবং এএলআইএমসিওর সহযোগিতায় ও বিশেষ চাহিদা সম্পন্ন মানুষদের ক্ষমতায়ন দপ্তরের উদ্যোগে এই শিবির সংগঠিত হবে।
ভার্চুয়াল মাধ্যমে গুজরাটের মুখ্যমন্ত্রী শ্রী বিজয় রুপানি,প্রধান অতিথি হিসেবে এই শিবিরের উদ্বোধনী অনুষ্ঠানে যোগ দেবেন। অনুষ্ঠানটিতে সভাপতিত্ব করবেন কেন্দ্রীয় সামাজিক ন্যায় ও ক্ষমতায়নমন্ত্রী ড:থাওয়ারচাঁদ গ্বেহলট ।
অনুষ্ঠানে ভার্চুয়াল মাধ্যমে এবং সশরীরে উপস্থিত থাকবেন গুজরাটের গ্রামোন্নয়ন,মৎস এবং পরিবহনমন্ত্রী শ্রী রঞ্চোর ভাই ফালাদু,রাজ্য সামাজিক ন্যায় ও ক্ষমতায়ণমন্ত্রী শ্রী ঈশ্বর ভাই পারমার,খাদ্য ও গণ বন্টন,ক্রেতা সুরক্ষা এবং হস্তশিল্প প্রতিমন্ত্রী শ্রী ধর্মেন্দ্র সিংহ জাডেজা,জামনগরের সাংসদ শ্রীমতী পুনামবেন,নাভসারির সাংসদ শ্রী সি আর পাটিল সহ ডিইপিডব্লিউডি,এএলআইএমসিও এবং জেলা প্রশাসনের পদস্থ আধিকারিকগণ ।
(CG/PPM
ক্ষুদ্র, অতিক্ষুদ্রওমাঝারিশিল্পমন্ত্রক
খাদি সামগ্রীকে আন্তর্জাতিক ব্র্যান্ডে পরিণত করতে সরকার একাধিক পদক্ষেপ নিয়েছে
নয়াদিল্লি, ২৭ জুন, ২০১৯
কেন্দ্রীয় অতিক্ষুদ্র, ক্ষুদ্র ও মাঝারি শিল্পোদ্যোগ মন্ত্রক খাদি ও গ্রামোদ্যোগ কমিশনের মাধ্যমে খাদি সামগ্রীকে আন্তর্জাতিক ব্র্যান্ডে পরিণত করতে একাধিক পদক্ষেপ নিয়েছে। এই সমস্ত পদক্ষেপের মধ্যে রয়েছে, খাদি সামগ্রীর প্রকৃত বৈশিষ্ট্য অক্ষুন্ন রাখতে ‘খাদি মার্ক’ বিজ্ঞাপিত করেছে। আন্তর্জাতিক বাজারে খাদি ও গ্রামোদ্যোগ শিল্পজাত সামগ্রীর প্রসারে সাহায্য করতে কেন্দ্রীয় বাণিজ্য ও শিল্প মন্ত্রক খাদি কমিশনকে বিশেষ মর্যাদা দিয়েছে। বিদেশের বাজারে খাদি সামগ্রীর বিক্রয় বাড়াতে বিভিন্ন বণিকসভা, বিশ্ব বাণিজ্য কেন্দ্র তথা বাণিজ্য প্রসার পর্ষদের সঙ্গে চুক্তি স্বাক্ষর করেছে। রপ্তানির উপযুক্ত পণ্যসামগ্রীর গুনমান বাড়াতে ন্যাশনাল ইন্সটিটিউট অফ ফ্যাশন টেকনোলজির সঙ্গেও চুক্তি স্বাক্ষর করা হয়েছে। বিদেশে ১০টি ভারতীয় কনসুলেটে গতবছর স্বাধীনতা দিবস উদযাপন উপলক্ষ্যে বিভিন্ন ধরণের খাদি সামগ্রী প্রদর্শনীর আয়োজন করা হয়েছে। মহাত্মা গান্ধীর জন্মের স্বার্ধশতবার্ষিকী উদযাপনের অঙ্গ হিসেবে ৫৭টি ভারতীয় দূতাবাসে ‘গ্লোবাল খাদি’ নামে এক কর্মসূচি গ্রহণ করা হয়েছে, যেখানে খাদি সামগ্রীর প্রচার ও প্রসারে গুরুত্ব দেওয়া হচ্ছে। খাদি সামগ্রীর অভিন্ন পরিচিতি অক্ষুন্ন রাখতে ২২টি খাদি পণ্যের ক্ষেত্রে বাণিজ্য মন্ত্রকের কাছ থেকে পৃথক ‘এইচএস কোড’ চাওয়া হয়েছে।
এছাড়াও রাশিয়া সহ বিভিন্ন দেশে আয়োজিত আন্তর্জাতিক প্রদর্শনীগুলিতে খাদির পসরা নিয়ে অংশগ্রহণ করা হচ্ছে।
CG/BD/NS
(Visitor Counter : 146
অর্থমন্ত্রক
করোনা জনিত অতিমারি পরিস্থিতি সত্ত্বেও কৃষি ক্ষেত্রে বৃদ্ধির হার ২০২০-২১-এর ৩.৬ শতাংশের চেয়ে ২০২১-২২-এ ৩.৯ শতাংশ
জাতীয় খাদ্য সুরক্ষা আইনে ভারত সরকার ২০২১-২২ অর্থ বছরে রাজ্য ও কেন্দ্রশাসিত অঞ্চল গুলির জন্য ১০৫২ লক্ষ টন খাদ্যশস্য বরাদ্দ করেছে
নতুন দিল্লি, ৩১ জানুয়ারি, ২০২২
দেশে ২০২১-২২ অর্থবছরে কৃষিক্ষেত্রে মোট মূল্য সংযোজন বা গ্রস ভ্যালু অ্যাডেড ১৮.৮ শতাংশ বৃদ্ধি পেয়েছে। যা বিগত দু বছরে অনেকটাই বেশি। এই বৃদ্ধির পরিমাণ ২০২১-২২ অর্থবছরে ছিল ৩.৯ শতাংশ। অন্যদিকে, ২০২০-২১ অর্থবছরে এই পরিমাণ ছিল ৩.৬ শতাংশ। কেন্দ্রীয় অর্থ ও কর্পোরেট বিষয়ক মন্ত্রী শ্রীমতী নির্মলা সীতারামন আজ সংসদে অর্থনৈতিক সমীক্ষা ২০২১-২২ পেশ করা হয়েছে।
এই সমীক্ষাটিতে একটি সমৃদ্ধ আবহাওয়া, ঋণের প্রাপ্যতা বৃদ্ধি, বাজারের সুবিধা তৈরি করা, পরিকাঠামোগত উন্নয়ন সহ কৃষি ক্ষেত্রের বিভিন্ন বিষয়গুলি কার্যকর করা হয়েছে। সমীক্ষায় বলা হয়েছে যে, প্রাণী সম্পদ এবং মৎস্য চাষেও প্রভূত উন্নতি পরিলক্ষিত হয়েছে।
গ্রস ভ্যালু অ্যাডেড এবং গ্রস ক্যাপিটাল ফর্মেশন-
অর্থনীতির মোট জিডিএ- তে কৃষি এবং সংশ্লিষ্ট খাতের অংশ দীর্ঘ মেয়াদে প্রায় ১৮ শতাংশ স্থির হয়েছে। আরও একটি প্রবণতা লক্ষ্য করা গেছে যে শস্য খাতের তুলনায় অন্যান্য খাতে যেমন প্রাণিসম্পদ, বনায়ন, ফিশিং বা একুয়াকালচারে কৃষকদের আয় দ্বিগুণ করার প্রচেষ্টা হয়েছে।
কৃষি উৎপাদন-
সমীক্ষায় বলা হয়েছে যে কেবলমাত্র খরিফ মরশুমে ২০২১-২২ আর্থিক বছরের জন্য অগ্রিম অনুসারে খাদ্যশস্যের মোট উৎপাদন ১৫০.৫০ মিলিয়ন টন রেকর্ড করা হয়েছে। যা ২০২১-২১ আর্থিক বছরের তুলনায় ০.৯৪ মিলিয়ন টন বেশি। সমীক্ষায় আরো প্রকাশ পেয়েছে যে চাল, গম এবং মোটা শস্যের উৎপাদন ৪.৮ শতাংশ বৃদ্ধি পেয়েছে। অন্যদিকে ডাল, তৈলবীজ এবং তুলার বৃদ্ধি পেয়েছে যথাক্রমে ৭.৯, ৬.১ এবং ২.৮ শতাংশ।
শস্য বিবিধ করন-
অর্থনৈতিক সমীক্ষায় সতর্ক করে বলা হয়েছে যে বর্তমানে উৎপাদিত ফসলের ধরনটি ধান, গম এবং আখ চাষের দিকে ঝুঁকে পড়েছে। যে কারণে ভূগর্ভস্থ জলের প্রয়োজন হচ্ছে।
জল এবং সেচ ব্যবস্থা-
সমীক্ষায় বলা হয়েছে যে দেশের সেচ যুক্ত এলাকায় ৬০ শতাংশই ভূগর্ভস্থ জলের মাধ্যমে পরিষেবা দেওয়া হয়। দিল্লি, হরিয়ানা, পাঞ্জাব এবং রাজস্থানে ভূগর্ভস্থ জল উত্তোলনের হার সবচেয়ে বেশি। প্রায় একশ শতাংশ বলা যেতে পারে। ক্ষুদ্র সেচের আওতায় চাষ আবাদকে নিয়ে আসা হলে জল সংরক্ষণ সবচেয়ে বেশি কার্যকর হতে পারে।
প্রাকৃতিক চাষ-
প্রকৃতির সাথে তাল মিলিয়ে পরিবেশবান্ধব প্রক্রিয়ার মাধ্যমে কৃষি উৎপাদন অব্যাহত রাখতে অ-রাসায়নিক সার প্রয়োগ করতে হবে। এতে মাটির উর্বরতা শক্তি অনেক বাড়বে। এই লক্ষ্যে সরকার ভারতীয় প্রাকৃতিক কৃষি উন্নয়ন প্রকল্পের একটি কর্মসূচি বাস্তবায়ন করছে।
কৃষি গবেষণা ও শিক্ষা-
অর্থনৈতিক সমীক্ষা অনুসারে গবেষণায় দেখা গিয়েছে যে কৃষি গবেষণা ও উন্নয়নে ব্যয় করা প্রতিটি অর্থ ভালোভাবেই রিটার্ন দিয়েছে। সেজন্য খাদ্য নিরাপত্তা নিশ্চিত করার জন্য প্রয়োজনীয় আর্থসামাজিক ব্যবস্থার দেখভাল করাটাও সমান গুরুত্বপূর্ণ।
CG/ SB
(Visitor Counter : 181
প্রধানমন্ত্রীরদপ্তর
ভারত-ফিনল্যান্ড ভার্চুয়াল শীর্ষ সম্মেলনে প্রধানমন্ত্রী স্বাগত ভাষণ
নয়াদিল্লী, ১৬ মার্চ, ২০২১
সুধী,
নমস্কার !
আপনার বক্তব্যের জন্য অনেক ধন্যবাদ,
সুধী,
কোভিড-১৯এর কারণে ফিনল্যান্ডে প্রাণহানির ঘটনায় ভারতের পক্ষ থেকে আমি আন্তরিক সমবেদনা জানাই। আপনার নেতৃত্বে ফিনল্যান্ড যথাযথভাবে এই মহামারীর মোকাবিলা করতে পেরেছে। এরজন্য আপনাকে অভিনন্দন জানাই।
সুধী,
এই মহামারীর সময় ভারত দেশের এবং সারা বিশ্বের জন্য প্রয়োজনীয় ব্যবস্থা নিয়েছে। গত বছর আমরা ১৫০টির বেশি দেশকে ওষুধ সহ অন্যান্য গুরুত্বপূর্ণ সামগ্রী পাঠিয়েছি। সম্প্রতি আমরা ভারতে তৈরি টিকার ৫ কোটি ৮০ লক্ষ ডোজ প্রায় ৭০টি দেশকে সরবরাহ করেছি। আমি আপনাকে আশ্বস্ত করতে চাই যে আমাদের সাধ্য অনুসারে সমস্ত মানবজাতিকে আমরা সাহায্য করে যাব।
সুধী,
ফিনল্যান্ড এবং ভারত নিয়মানুযায়ী, স্বচ্ছ, মানবিক ও গণতান্ত্রিক পন্থায় বিশ্বাসী। প্রযুক্তি, উদ্ভাবন, পরিবেশ বান্ধব জ্বালানী, পরিবেশ শিক্ষা ইত্যাদি বিভিন্ন ক্ষেত্রে দুটি দেশই নিবিড় সহযোগিতা বজায় রেখে চলে। কোভিড পরবর্তী সময়ে আন্তর্জাতিক অর্থনৈতিক পুনরুদ্ধারে সব ক্ষেত্রগুলি অত্যন্ত গুরুত্বপূর্ণ। ফিনল্যান্ড পরিবেশ বান্ধব জ্বালানীর ক্ষেত্রে আন্তর্জাতিক স্তরে নেতৃত্ব দিচ্ছে এবং ভারতের জন্য আপনার দেশ গুরুত্বপূর্ণ অংশীদার। আপনি যেমন পরিবেশ নিয়ে উদ্বেগ প্রকাশ করেছেন আমিও মাঝে মধ্যে আমার বন্ধু-বান্ধবদের সাথে মজা করে বলি আমরা প্রকৃতির প্রতি এতই অবিচার করেছি যে সে আমাদের ওপর রেগে গেছে। আর তাই আজ আমরা, সব মানুষ বাধ্য হয়েছি মাস্কের আড়ালে আমাদের মুখগুলিকে ঢেকে রাখতে। ভারতে জলবায়ু পরিবর্তনের প্রয়োজনীয় লক্ষ্যমাত্রা অর্জনের জন্য আমরা কিছু উচ্চাকাঙ্খী পরিকল্পনা গ্রহণ করেছি। ২০৩০ সালের মধ্যে ৪৫০ গিগাওয়াট পুনর্নবীকরণযোগ্য জ্বালানী উৎপাদনের লক্ষ্যমাত্রা নেওয়া হয়েছে। আন্তর্জাতিক সহযোগিতা বাড়ানোর উদ্দেশ্যে আন্তর্জাতিক সৌর জোট এবং কোয়ালিশন ফর ডিজাস্টার রেজিলিয়েন্ট ইনফ্রাসট্রাকচার এর মতো উদ্যোগ গ্রহণ করা হয়েছে। ফিনল্যান্ডকে আন্তর্জাতিক সৌর জোট এবং সিডিআরআই-তে যোগদানের জন্য আমি অনুরোধ করছি। ফিনল্যান্ডের অভিজ্ঞতা থেকে এইসব আন্তর্জাতিক প্রতিষ্ঠান অত্যন্ত উপকৃত হতে পারবে।
সুধী,
অত্যাধুনিক নতুন প্রযুক্তি, ডিজিটাল পরিকাঠামো, শিক্ষা ও দক্ষতা বিকাশের ক্ষেত্রে ফিনল্যান্ড অগ্রণী ভূমিকা গ্রহণ করেছে। এই ক্ষেত্রগুলিতে সহযোগিতার অনেক সম্ভাবনা রয়েছে। তথ্য যোগাযোগ প্রযুক্তি, মোবাইল প্রযুক্তি ও ডিজিটাল শিক্ষা ব্যবস্থায় নতুন যে অংশীদারিত্ব ঘোষণা করা হল তার জন্য আমি অত্যন্ত আনন্দিত। আমাদের শিক্ষা মন্ত্রক উচ্চস্তরে এ বিষয়ে আলাপ-আলোচনা শুরু করবে। আমি আশা করব আজকের এই শীর্ষ সম্মেলন ভারত-ফিনল্যান্ডের মধ্যে সম্পর্ককে আরও বিকশিত করবে।
সুধী,
আজ এটি আমাদের প্রথম বৈঠক। আমি আশা করব এরপর আমরা মুখোমুখি মিলিত হব। কিন্তু গত এক বছর ধরে আমরা প্রযুক্তির সহায়তায় ভার্চুয়াল বৈঠক করতে অভ্যস্থ হয়ে গেছি। তবে পর্তুগালে ভারত-ইউরোপীয় ইউনিয়ন শীর্ষ সম্মেলন এবং ডেনমার্কে ভারত-নর্ডিক শীর্ষ সম্মেলনে আমাদের দেখা হওয়ার সুযোগ হবে, এরজন্য আমি আনন্দিত। আমি আপনাকে ভারতে আসার জন্য আমন্ত্রণ জানাচ্ছি। দয়া করা আপনার সুবিধামতো সময়ে ভারতে আসবেন। আমি আমার স্বাগত ভাষণ এখনেই শেষ করছি। পরবর্তী অধিবেশনে আমরা আরও আলোচনা করবো।
অনেক ধন্যবাদ।
উপ-রাষ্ট্রপতিরসচিবালয়
সাইবার যুদ্ধের বিষয়ে সচেতনতা প্রয়োজন সাইবার বিপদের মোকাবিলায় পুলিশকে প্রস্তুত করতে হবে- উপরাষ্ট্রপতি
নয়াদিল্লি, ২৮ আগস্ট, ২০১৮
ভারতের উপরাষ্ট্রপতি শ্রী এম. ভেঙ্কাইয়া নাইডু বলেছেন, সাইবার যুদ্ধের এই নতুন যুগে জ্ঞানের শক্তিতেই শত্রুকে মোকাবিলা করা সম্ভব। পুলিশ গবেষনা ও উন্নয়ন ব্যুরোর ৪৮তম প্রতিষ্ঠা দিবসে তাঁর ভাষণে উপরাষ্ট্রপতি, ইন্টারনেটের মাধ্যমে হামলার কথা বলেন। জাতীয় নিরাপত্তার বিপদ ডেকে আনতে পারে, এই ধরনের, সাইবার হামলার চ্যালেঞ্জ মোকাবিলায় তিনি পুলিশকে প্রস্তুত থাকার জন্য বলেন। তিনি নতুন যুগের এইসব বিপদ মোকাবিলায় পুলিশের কাজের ক্ষেত্রে পদ্ধতিগত ও নীতিগত সংস্কারের আহ্বান জানান। উপরাষ্ট্রপতি বলেন, জাতীয় নিরাপত্তাকে শক্তিশালী করতে পুলিশ বাহিনী জ্ঞান ও দক্ষতা এবং উদ্ভাবনী ক্ষমতা বিশেষভাবে গুরুত্বপূর্ণ। তিনি সমৃদ্ধ ভারতের পাশাপাশি সুরক্ষিত ভারতের প্রয়োজনের কথাও বলেন। ভারত সরকার এই ধরনের সাইবার হামলা প্রতিরোধে নানাবিধ ব্যবস্হা নিয়েছে বলে উল্লেখ করে উপরাষ্ট্রপতি এই ধরনের সমস্যা মোকাবিলায় পুলিশের দক্ষতাবৃদ্ধির ওপর জোর দেন। তবে নতুন শত্র্রু মোকাবিলা কেবলমাত্র একটি সরকারি সংস্হার উদ্যোগে সম্ভব নয় বলে তিনি অভিমত প্রকাশ কেন। প্রচলিত ব্যবস্হার অভিমুখ পরিবর্তন করে, সমস্ত নিরাপত্তা সংস্হাকে একযোগে, এমনকি বেসরকারী সংস্হার সঙ্গে সমন্বয়ের ভিত্তিতে একটি নিশ্চিদ্র নিরাপত্তা ব্যবস্হা গড়ে তোলার ওপর তিনি জোর দেন। এখন সরকার ও বেসরকারী ক্ষেত্রকে পুলিশকে সহায়তার জন্য যৌথ প্রাতিষ্ঠানিক ব্যবস্হা গড়ে তুলতে হবে বলে তিনি বলেন। দেশের সমস্ত পুলিশ বাহিনীকে আধুনিক প্রযুক্তিকে কাজে লাগিয়ে সাইবার হামলা বা অপরাধ মোকাবিলায় প্রস্তুত থাকার কথাও তিনি বলেন।
CG/PB/NS/…
(Visitor Counter : 93
অসামরিকবিমানপরিবহণমন্ত্রক
লকডাউন চলাকালীন ২৪৭টি 'লাইফলাইন উড়ান'এর সাহায্যে সারাদেশে ৪১৮ টন চিকিৎসা সামগ্রী সরবরাহ করা হয়েছে
নতুন দিল্লি, ১৬ এপ্রিল, ২০২০
কোভিড-১৯-এর বিরুদ্ধে লড়াইয়ে দেশের প্রত্যন্ত অঞ্চলে 'লাইফলাইন উড়ান'এর সাহায্যে প্রয়োজনীয় চিকিৎসা সামগ্রী পরিবহণের জন্য অন্যান্য বিমান সংস্থাগুলির সমন্বয়ে অসামরিক বিমান চলাচল মন্ত্রক একটি বিশেষ কমিটি গঠন করেছে এবং ২০ মার্চ থেকে জরুরী তৎপরতার ভিত্তিতে লাইফলাইন পরিষেবার কাজ শুরু করা হয়েছে বলে জানিয়েছেন মন্ত্রকের এডিজি  রাজীব জৈন। এক বিবৃতিতে শ্রী জৈন জানিয়েছেন লকডাউন চলাকালীন লাইফলাইন উড়ানের মাধ্যমে ভারতে এয়ার ইন্ডিয়া, সহযোগী অন্যান্য বিমান সংস্থা এবং ভারতীয় বায়ুসেনার মোট ২৪৭ টি বিমান চালানো হচ্ছে। এর মধ্যে এয়ার ইন্ডিয়া ও সহযোগী অন্যান্য বিমান সংস্থার ১৫৪টি বিমান রয়েছে। এ পর্যন্ত ২৪৭ টি বিমানে ৪১৮ টন পণ্য পরিবহন করা হয়েছে।
উওর-পূর্বাঞ্চলীয় রাজ্য, দ্বীপ অঞ্চল এবং পার্বত্য রাজ্যগুলির ওপর বিশেষ নজর রেখে মেডিকেল সামগ্রীর মতো গুরুত্বপূর্ণ পণ্য পৌঁছে দেওয়ার কাজ করছে এয়ার ইন্ডিয়া, সহযোগী অন্যান্য বিমান সংস্থা এবং ভারতীয় বায়ুসেনার বিশেষ বিমান। এমনকি জম্মু ও কাশ্মীর, লাদাখ এবং উওর পূর্ব অঞ্চলে গুরুত্বপূর্ণ মেডিকেল সামগ্রী পৌঁছানো ও রোগীদের চিকিৎসার জন্য পবন হংস হেলিকপ্টারকেও কাজে লাগানো হয়েছে।
আন্তর্জাতিক ক্ষেত্রে, ফার্মাসিউটিক্যালস, চিকিৎসা সরঞ্জাম এবং কোভিড-১৯ মোকাবিলায় ত্রাণ সামগ্রী পরিবহনের জন্য ৪ এপ্রিল থেকে চীনের সাথে বিমান চলাচল চালু করা হয়েছে। দক্ষিণ এশিয়ার মধ্যেই এয়ার ইন্ডিয়া কলম্বোতে চিকিৎসা সামগ্রী সরবরাহ করেছে।
কৃষি উড়ান প্রকল্পের আওতায় এয়ার ইন্ডিয়া ১৩ এপ্রিল মুম্বাই ও লন্ডনের মধ্যে প্রথম বিমান পরিচালনা করে লন্ডনে ২৯ টন ফলমূল ও শাকসব্জি নিয়ে যায় এবং সেখান থেকে ১৫.৬ টন সাধারণ পণ্য সামগ্রী নিয়ে ফিরে আসে। একই প্রকল্পের আওতায় এয়ার ইন্ডিয়া ১৫ এপ্রিল মুম্বাই এবং ফ্রাঙ্কফুর্টের মধ্যে বিমান পরিচালনা করে, ২৭ টন মৌসুমী ফল এবং শাকসব্জি ফ্রাঙ্কফুর্টে নিয়ে যায় এবং ১০ টন সাধারণ পণ্যসম্ভার নিয়ে দেশে ফিরে আসে।
(CG/SS
বিজ্ঞানওপ্রযুক্তিমন্ত্রক
কোভিড-১৯ সংক্রমণের প্রভাব থেকে খুব শীঘ্রই ভারতের অর্থনীতি ঘুরে দাঁড়াবে, সব ক্ষেত্রেই বিজ্ঞান, প্রযুক্তি এবং উদ্ভাবনকে ব্যবহার করে আগামী কয়েক বছরের মধ্যে দেশের অর্থনীতি বিশ্বের মধ্যে শীর্ষ স্থান দখল করবে : নীতি আয়োগের ভাইস চেয়ারম্যান
নয়াদিল্লী, ৭ ডিসেম্বর, ২০২০
নীতি আয়োগের ভাইস চেয়ারম্যান ডঃ রাজীব কুমার জানিয়েছেন যে, আগামী কয়েক বছরে সব ক্ষেত্রেই বিজ্ঞান, প্রযুক্তি ও উদ্ভাবনকে কাজে লাগিয়ে ভারতের অর্থনীতি বিশ্বের মধ্যে শীর্ষস্থান দখল করবে, কোভিড-১৯ সংক্রমণের প্রভাব থেকে খুব শীঘ্রই দেশের অর্থনীতি ঘুরে দাঁড়াবে। বিজ্ঞান ও প্রযুক্তি দপ্তর এর ৫০ বছর পূর্তি উপলক্ষ্যে আয়োজিত এক ওয়েবিনারে একথা জানান তিনি।
ডিএসটি-র সুবর্ণ জয়ন্তী উদযাপন উপলক্ষ্যে বিজ্ঞান ও প্রযুক্তি যোগাযোগের জাতীয় পর্ষদ এবং বিজ্ঞান প্রসার আয়োজিত মহামারী পরিস্থিতির পরিপ্রেক্ষিতে আলোচনা সভায় তিনি বলেন, সরকার কৃষি, আধুনিক চিকিৎসা ব্যবস্থা, ঐতিহ্যবাহী চিকিৎসা ব্যবস্থা, নতুন শিক্ষানীতি, অতিক্ষুদ্র ও মাঝারি শিল্পোদ্যোগ, শ্রম সহ একাধিক ক্ষেত্রে সংস্কার সাধনে বিভিন্ন পদক্ষেপ গ্রহণ করেছে।
তিনি বলেন, এই মহামারী অনেক কিছুর পরিবর্তন সাধন করেছে এবং নতুন কিছু করার পথ দেখিয়েছে ,যার মধ্যে অনেক কিছুই কোভিড পরবর্তী বিশ্বে অবস্থান করবে। কোভিড পরবর্তী বিশ্বে আমাদের সকলের জন্য উদ্ভাবনী অর্থনৈতিক ব্যবস্থাপনা প্রয়োজন রয়েছে বলেও তিনি জানান।
ডঃ কুমার আরও বলেন, প্রথম ত্রৈমাসিকে কোভিড পরবর্তী অর্থনীতি পুনরুদ্ধারে ইঙ্গিত মিলেছে। আশা করা যাচ্ছে কোভিড-১৯এর সমস্ত প্রভাব কাটিয়ে উঠে খুব শীঘ্রই ভারতের অর্থনীতিতে দ্রুত পুনরুদ্ধার ঘটবে। তিনি বলেন, আগামী ২০ থেকে ৩০ বছরের মধ্যে দেশের অর্থনীতি গড়ে ৭-৮ শতাংশ বৃদ্ধি পাবে এবং ২০৪৭ সালের মধ্যে ভারতের অর্থনীতি বিশ্বের তৃতীয় বৃহত্তম অর্থনীতিতে পরিণত হবে।
ভারতের অর্থনীতিকে বিশ্বের সর্বোত্তম প্রতিযোগিতায় সহায়ক করে তুলতে সরকারের পরিকাঠামোগত সংস্কারের প্রসঙ্গে বলতে গিয়ে ডঃ কুমার জানান, সরকার সহজে ব্যবসার উন্নতি সাধনে প্রতিশ্রুতিবদ্ধ। এমনকি প্রত্যেক বিদ্যালয়ে ছাত্রছাত্রীরা যাতে উদ্ভাবনী প্রযুক্তি ও ভাবধারার সঙ্গে পরিচিত হতে পারেন তারজন্য উদ্ভাবনীমূলক ইকো সিস্টেম তৈরিতেও বদ্ধপরিকর।
ওয়েবিনারে ডিএসটি-এর সচিব অধ্যাপক আশুতোষ শর্মা স্বচ্ছ শক্তি, স্বাস্থ্য, শিক্ষা, পরিবহণ, কৃষি, যোগাযোগ, বৈদ্যুতিক ক্ষেত্র, কোয়ান্টাম প্রযুক্তির মতো বিভিন্ন ক্ষেত্রে সরকারের গৃহীত বিভিন্ন সংস্কারমূলক পদক্ষেপের কথা তুলে ধরেন। তিনি বলেন, বিজ্ঞান, প্রযুক্তি এবং উদ্ভাবনের সাহায্যে স্টার্ট-আপের সংখ্যা বৃদ্ধি পেয়েছে ও প্রযুক্তি ক্ষেত্রে গৃহিত পদক্ষেপেও সহায়তা প্রদান করেছে। বিজ্ঞান ও প্রযুক্তি দপ্তর বিগত ৫০ বছর ধরে বিভিন্ন ক্ষেত্রে গৌরবের সঙ্গে যে কাজ করে চলেছে সেকথাও তুলে ধরেন শ্রী শর্মা। তিনি বলেন গত ৫ বছরে এই দপ্তরের বাজেট বরাদ্দ দ্বিগুণ বৃদ্ধি পেয়েছে। একইসঙ্গে প্রাথমিক গবেষণা এবং উন্নয়নমূলক কর্মকান্ড বেড়েছে।
অনুষ্ঠানে ডিএসটি-এর বিশেষজ্ঞ কমিটির চেয়ারম্যান অধ্যাপক এস পি সিং, কাশ্মীর বিশ্ববিদ্যালয়ের সহ উপাচার্য অধ্যাপক তালাত আহমেদ, তেজপুর বিশ্ববিদ্যালয়ের সহ উপাচার্য অধ্যাপক ভি কে জৈন, সিকিম বিশ্ববিদ্যালয়ের সহ উপাচার্য অধ্যাপক অবিনাশ খারে সহ বিশিষ্ট ব্যক্তিবর্গ উপস্থিত ছিলেন।
দক্ষতাউন্নয়নওশিল্পোদ্যোগমন্ত্রক
দক্ষ শ্রমিকের চাহিদা এবং সরবরাহের মধ্যে ফাঁক ভরাট করতে বিভিন্ন কর্মসূচি
নয়াদিল্লী, ১৯ সেপ্টেম্বর, ২০২০
দক্ষ শ্রমিকদের চাহিদা এবং সরবরাহের মধ্যে থাকা ফাঁক ভরাট করতে সরকার বিভিন্ন ক্ষেত্রনির্দিষ্ট কর্মসূচি নিয়েছে। যেমন-
প্রধানমন্ত্রী কৌশল বিকাশ যোজনা -র মাধ্যমে স্বল্প মেয়াদে দক্ষতা বৃদ্ধির প্রশিক্ষণ দেওয়া হয় এবং প্রাতিষ্ঠানিক প্রশিক্ষণের সুযোগ না পাওয়া শ্রমিকের লব্ধ জ্ঞানকে স্বীকৃতি দেওয়া হয়। নিরক্ষর, নব-স্বাক্ষর, ড্রপআউট ইত্যাদিদের দক্ষতা চিহ্নিত করে বৃত্তিগত প্রশিক্ষণের জন্য জনশিক্ষণ সংস্থানের ব্যবস্থা আছে। অ্যাপ্রেনটিশশিপের মাধ্যমে ভারত সরকার স্টাইপেন্ডের ২৫ শতাংশ বহন করে মাথাপিছু প্রতিমাসে ১৫০০ টাকা পর্যন্ত। ১৫ হাজার ট্রেনিং ইন্সটিটিউটের মাধ্যমে ১৩৭টি বিষয়ে দীর্ঘ মেয়াদী প্রশিক্ষণ দেওয়া হয় ক্র্যাফ্টসম্যান ট্রেনিং কর্মসূচিতে।
এছাড়া মন্ত্রক আত্মনির্ভর স্কিল্ড এমপ্লয়ি এমপ্লয়ার ম্যাপিং পোর্টাল চালু করেছে। এর থেকে শিল্পমহল প্রাতিষ্ঠানিকভাবে প্রশিক্ষিত শ্রমিকদের খোঁজ পাবে। এর দ্বারা প্রয়োজনীয় শ্রমিক পাওয়া যাবে যার ফলে চাহিদা এবং সরবরাহের মধ্যে ফাঁক ভরাট হবে।
স্কিল ইন্ডিয়া মিশনের অধীনে ৩১শে আগস্ট পর্যন্ত ৯৮ হাজার ৩৭০ জনকে যোগা শিক্ষক হিসেবে প্রশিক্ষণ দেওয়া হয়েছে।
কোভিড-১৯এর বিরুদ্ধে লড়াইয়ে মন্ত্রক একাধিক পদক্ষেপ নিয়েছে যেমন-
১. ১ লক্ষ ৭৫ হাজার প্রশিক্ষিত ব্যক্তির তথ্য বা তাদের পরিষেবা যাতে রাজ্যগুলি পায় তার ব্যবস্থা করা হয়েছে।
২. কোয়ারেনটাইন সেন্টার বা আইসোলেশন ওয়ার্ড হিসেবে ন্যাশনাল স্কিল ট্রেনিং ইন্সটিটিউট এবং ইন্ডাস্ট্রিয়াল ট্রেনিং ইন্সটিটিউটগুলিকে রাজ্যগুলি ব্যবহার করতে পারে।
৩. প্রায় ৩২ লক্ষ ফেস মাস্ক তৈরি করা হয়েছে এবং বিতরণ করা হয়েছে জন শিক্ষণ সংস্থান, আইটিআই এবং এনএসটিআই-গুলির মাধ্যমে।
৪. পরিযায়ী শ্রমিকদের দক্ষতার পরিমাপ করা হয়েছে এবং এইরকম ৩ লক্ষ পরিযায়ী শ্রমিককে প্রশিক্ষণ দেওয়ার প্রক্রিয়া শুরু হয়েছে যাতে স্থানীয়ভাবে তারা জীবন-জীবিকা নির্বাহ করতে পারে।
৫. বিদেশ থেকে আগত ইচ্ছুক পরিযায়ী শ্রমিকদের তথ্য সংগ্রহ করা হয়েছে এবং আপলোড করা হয়েছে যাতে তারা কাজের সুযোগ পায়।
৬. ভারত স্কিলস পোর্টালের মাধ্যমে অনলাইন প্রশিক্ষণ দেওয়া হয়েছে ২৯টি বিষয়ে।
পেটেন্টের ব্যাপারে ওড়িশার বেরহামপুরের সরকারি আইটিআই তাদের ৩টি উদ্ভাবনী পেটেন্টের জন্য নথিভুক্ত করেছে। সেগুলি হল- আলট্রা ভায়োলেট সি রোবো ওয়ারিয়ার, মোবাইল সোয়াব কালেকশন কিয়স্ক এবং স্মার্ট আলট্রা ভায়োলেট সি জীবাণু প্রতিরোধক ব্যবস্থা।
লোকসভায় আজ এক লিখিত জবাবে এই তথ্য দেন দক্ষতা বর্ধন ও উদ্যোগ প্রতিমন্ত্রী শ্রী আর কে সিং।
CG/AP/NS
(Visitor Counter : 97
সংস্কৃতিমন্ত্রক
ভারতের নৃতত্ত্ব সর্বেক্ষনের ৭৪তম প্রতিষ্ঠা দিবসে প্রবীন নৃতত্ববিদ অধ্যাপক পি আর জি মাথুর ভাষন দিলেন
কলকাতা, ০৩ ডিসেম্বর, ২০১৮
ভারতের নৃতত্ত্ব সর্বেক্ষনের ৭৪তম প্রতিষ্ঠা দিবস উপলক্ষে আয়োজিত এক অনুষ্ঠানে প্রবীন নৃতত্ববিদ এবং কেরল ইন্সটিটিউট ফর রিসার্চ ট্রেনিং অ্যান্ড ডেভলপমেন্ট স্টাডিজের প্রাক্তন অধিকর্তা অধ্যাপক পি আর জি মাথুর প্রধান বক্তা হিসাবে ভাষন দেন। অনুষ্ঠানে উপস্হিত বিশিষ্টজনদের মধ্যে নৃতত্ত্ব সর্বেক্ষনের অধিকর্তা অধ্যাপক বিনয় কুমার শ্রীবাস্তব ও উপস্হিত ছিলেন।
কেন্দ্রীয় সরকারের সংস্কৃতি মন্ত্রকাধীন একমাত্র নৃতত্ব ও নৃবিজ্ঞান গবেষনার কেন্দ্র হিসাবে ভারতের নৃতত্ব সর্বেক্ষন কাজ করে। প্রতিষ্ঠার পর থেকে ভারতের নৃতত্ব সর্বেক্ষন নিজের প্রাতিষ্ঠানিক দায়িত্ব পালন করে যাচ্ছে, যা হল ভারতের বসবাসকারী মানুষজনের আর্থ-সামাজিক ও জৈবিক বিষয়গুলি নিয়ে গবেষনা করা। এই প্রতিষ্ঠানে বর্তমান পরিপ্রেক্ষিতে ও জাতীয় গুরুত্বের আঙ্গিকে গবেষনার কাজ চালানোর ওপর জোর দেওয়া হয়।
SSS/SC/NS
(Visitor Counter : 105
বিজ্ঞানওপ্রযুক্তিমন্ত্রক
ভারত ও ডেনমার্ক গ্রিন হাইড্রোজেন সহ সবুজ জ্বালানি ক্ষেত্রে একসঙ্গে কাজ করতে সম্মত হয়েছে
নতুন দিল্লি, ১৯ জানুয়ারি, ২০২২
ভারত ও ডেনমার্ক যৌথ বিজ্ঞান এবং প্রযুক্তি কমিটির বৈঠকে গ্রিন হাইড্রোজেন সহ সবুজ জ্বালানি ক্ষেত্রে যৌথ গবেষণা ও উন্নয়ন শুরু করার বিষয়ে সহ মত পোষণ করেছে। পাশাপাশি এই ভার্চুয়াল বৈঠকে যৌথ কমিটি ভবিষ্যতের সবুজ সমাধান-সবুজের লক্ষ্যে গবেষণা, প্রযুক্তি ও উদ্ভাবনে বিনিয়োগের জন্য কৌশল-বিজ্ঞান, উভয় দেশের প্রযুক্তি ও উদ্ভাবন ক্ষেত্রে জাতীয় কৌশল গ্রহণ এবং উন্নয়নের বিষয় নিয়ে আলোচনা করেছে ।
আলোচনায় উভয় দেশের প্রধানমন্ত্রীর সম্মতিক্রমে জলবায়ু পরিবর্তন রোধ, সবুজ সংরক্ষণ, খাদ্য অপচয় রোধ সহ একাধি বিষয়ে গবেষণা উদ্ভাবন ও প্রযুক্তির উন্নয়নে দ্বিপাক্ষিক সহযোগিতা বৃদ্ধির ওপর জোর দেওয়া হয় । পাশাপাশি গ্রিন হাইড্রোজেন সহ সবুজ জ্বালানি ক্ষেত্রের বিষয়ে আরও বেশি করে প্রচার করা প্রয়োজন রয়েছে বলে কমিটির পক্ষ থেকে জানানো হয় । উল্লেখ্য, এই বৈঠকে কেন্দ্রীয় সরকারের বিজ্ঞান ও প্রযুক্তি দফতরের আন্তর্জাতিক সহযোগিতা বিভাগের উপদেষ্টা শ্রী এস কে ভার্শন, উভয় দেশের রাষ্ট্রদূত, ডেনমার্ক সরকারের উচ্চশিক্ষা ও বিজ্ঞান দফতরের উপ-অধিকর্তা সহ একাধিক সদস্য উপস্থিত ছিলেন ।
CG/SS/RAB
(Visitor Counter : 133